钦定古今图书集成/明伦汇编/人事典/第024卷 > 论衡 > 《骨相篇》
## 钦定古今图书集成/明伦汇编/人事典/第024卷 > 论衡 > 《骨相篇》

人曰：“命难知，命甚易知。”知之何用？用之骨体。人命禀于天，则有表候于体，察表候以知命，犹察斗斛以知
容矣。表候者，骨法之谓也。传言黄帝龙颜，颛顼戴午，
帝喾骈齿，尧眉八采，舜目重瞳，禹耳三漏，汤臂再肘，
文王四乳，武王望阳，周公背偻，皋陶马口，孔子反羽。
斯十二圣者，皆在帝王之位，或辅主忧世，世所共闻，
儒所共说，在经传者，较著可信。若夫短书俗记，竹帛
引文，非儒者所见，众多非一。苍颉四目，为黄帝史；晋
公子重耳仳胁，为诸侯霸；苏秦骨鼻，为六国相；张仪
仳胁，亦相秦魏；项羽重瞳，云虞舜之后，与高祖分王
天下。陈平贫而饮食不足，貌体佼好，而众人怪之，曰：
“平何食而肥？”及韩信为滕公所鉴，免于𫓧质，亦以面
状有异，面状肥佼，亦一相也。高祖隆准龙颜，美须，左
股有七十二黑子。单父吕公善相，见高祖状貌，奇之，
因以其女妻高祖，吕后是也。卒生孝惠帝、鲁元公主。
高祖为泗上亭长，尝告归之田，与吕后及两子居。田
有一老公过请饮，因相吕后曰：“夫人天下贵人也。”令
相两子，见孝惠，曰：“夫人所以贵者，乃此男也。”相鲁元
曰：“皆贵。”老公去，高祖从外来，吕后言于高祖，高祖追
及老公，止使自相。老公曰：“乡者夫人婴儿相，皆似君，
君相贵不可言也。”后高祖得天下，如老公言。推此以
况，一室之人，皆有富贵之相矣。类同气钧，性体法相，
固自相似；异气殊类，亦两相遇。富贵之男，娶得富贵
之妻，女亦得富贵之男。夫二相不钧而相遇，则有立
死。若未相适，有豫亡之祸也。王莽姑正君许嫁，至期
当行时，夫辄死，如此者再，乃献之赵王，赵王未取，又
薨。清河南宫大有与正君父稚君善者，遇相君曰：“贵
为天下母。”是时宣帝世，元帝为太子，稚君乃因魏郡
都尉纳之太子，太子幸之，生子君上。宣帝崩，太子立
正君为皇后，君上为太子。元帝崩，太子立，是为成帝。
正君为皇太后，竟为天下母。夫正君之相，当为天下
母，而前所许二家及赵王为无天下父之相，故未行
而二夫死，赵王薨。是则二夫赵王无帝王大命，而正
君不当与三家相遇之验也。丞相黄次公，故为阳夏
游徼，与善相者同车俱行，见一妇人，年十七八，相者
指之曰：“此妇人当大富贵，为封侯者夫人。”次公止车
审视之。相者曰：“今此妇人不富贵，卜书不用也。”次公
问之，乃其旁里人巫家子也。即娶以为妻。其后次公
果大富贵，位至丞相，封为列侯。夫次公富贵，妇人当
配之，故果相遇，遂俱富贵。使次公命贱，不得妇人为
偶，不宜为“夫妇之时，则有二夫赵王之祸。”夫举家皆
富贵之命，然后乃任富贵之事。骨法形体有不应者，
则必别离死亡，不得久享介福。故富贵之家，役使奴
僮，育养牛马，必有与众不同者矣。僮奴则有不死亡
之相，牛马则有数字乳之性，田则有种孳速熟之谷，
商则有居善疾售之货。是故知命之人，见富贵“于贫
贱，睹贫贱于富贵”，案骨节之法，察皮肤之理，以审人
之性命，无不应者。赵简子使姑布子卿相诸子，莫吉，
至翟婢之子无恤而以为贵。无恤最贤，又有贵相。简
子后废太子而立无恤，卒为诸侯，襄子是矣。相工相
黥布，当先刑而乃王，后竟被刑，乃封王。卫青父郑季，
与阳信公主家僮卫媪通，生青。在建章宫时，钳徒相
之曰：“贵至封侯。”青曰：“人奴之道，得不笞骂足矣，安敢
望封侯？”其后青为军吏，战数有功，超封增官，遂为大
将军，封为万户侯。周亚夫未封侯之时，许负相之曰：
“君后三岁而入将相持。”〈一有重字〉“国，秉贵重矣，于人臣无
两。其后九岁而君饿死。”亚夫笑曰：“臣之兄已代侯矣，
有如父卒子当代亚夫，何说侯乎？然既已贵，如负言，
又何说饿死指示我？”许负指其口，有纵理，入口曰：“此
饿死法也。”居三岁，其兄绛侯胜有罪，文帝择绛侯子
贤者推亚夫，迺封条侯，续绛侯后。文帝之后六年，匈
奴入边，乃以亚夫为将军。至景帝之时，亚夫为丞相，
后以疾免。其子为亚夫买工官尚方甲楯五百被可
以为葬者，取庸苦之，不与钱。庸知其盗买官器，怨而
上告其子，景帝下吏责问，因不食呕血而死。当邓通
之幸文帝也，贵在公卿之上，赏赐亿万，与上齐体，相
工相之曰：“当贫贱饿死。”文帝崩，景帝立，通有盗铸钱
之罪。景帝考验通亡寄死人家，不名一钱。韩太傅为
诸生时，借相工五十钱与之俱入辟雍之中，相辟雍
弟子谁当贵者，相工指兒宽曰：“彼生当贵，秩至三公。”
韩生谢。遣相工通刺兒宽，结胶漆之交，尽筋力之敬，
徙舍从宽，深自附纳之。宽尝甚病，韩生养视如仆状，
恩深逾于骨肉。后名闻于天下。兒宽位至御史大“夫，
州郡承旨，召请擢用，举在本朝，遂至太傅。”夫钳徒、许
负，及相邓通、兒宽之工，可谓知命之工矣。故知命之
工，察骨体之证，睹富贵贫贱，犹人见盘盂之器，知所
设用也。善器必用贵人，恶器必施贱者，尊鼎不在陪
厕之侧，匏瓜不在堂殿之上，明矣。夫《尺书》所载，世所
共见，皆有其实。禀气于天，立形于地。察在地之形，以
知在天之命，莫不得其实也。有传孔子相澹台子羽，
唐举占蔡泽不验之文，此失之不审，何隐匿微妙之
表也？相或在内，或在外，或在形体，或在声气。察外者遗其内，在形体者亡其声气。孔子适郑，与弟子相失，
孔子独立郑东门。郑人或问子贡曰：“东门有人，其头
似尧，其项若皋陶”，肩类子产，然自腰以下不及禹。三
寸傫傫若丧家之狗。子贡以告孔子，孔子欣然笑曰：
“形状末也，如丧家狗然哉！然哉！”夫孔子之相郑人，失
其实，郑人不明法术浅也。孔子之失子羽，唐举惑于
蔡泽，犹郑人相孔子，不能具见形状之实也。以貌取
人，失于子羽；以言取人，失于宰予也。